แนวโน้มดัชนีเช้าปรับฐานช่วงสั้น
นักวิเคราะห์ฯคาดตลาดหุ้นไทยเช้านี้ปรับฐานระยะสั้น และอาจรีบาวน์ระหว่างวัน หลังปรับลงแรงเมื่อวานนี้จับตาการยุบสภา
4 พ.ค. 2554

นักวิเคราะห์ฯคาดตลาดหุ้นไทยเช้านี้ปรับฐานระยะสั้น และอาจรีบาวน์ระหว่างวัน หลังปรับลงแรงเมื่อวานนี้จับตาการยุบสภา
นายปริญทร์ กิจจาทรพิทักษ์ ผู้อำนวยการฝ่ายวิเคราะห์หลักทรัพย์ บล.ฟาร์อีสท์ กล่าวว่า ตลาดหุ้นไทยเช้านี้ภาพรวมน่าจะปรับฐานระยะสั้น และเป็นไปได้ที่ระหว่างวันอาจจะมีการรีบาวน์ หลังเมื่อวานนี้ปรับตัวลงแรงจากการขายแบบ Panic sell หรือการขายแบบตื่นตระหนกโดยยังไม่รู้สาเหตุที่แท้จริง คือเมื่อเห็นว่ามีแรงขายออกมาหนักก็เลยขายตามกันออกมา 
แต่อย่างไรก็ตาม เมื่อปิดตลาดแล้วนักลงทุนต่างชาติยังซื้อสุทธิอยู่ ตรงนี้อาจทำให้นักลงทุนบางคนที่กังวลว่านักลงทุนต่างชาติจะขายออกมานั้นคลายความกังวลลง แต่บทบาทที่ชัดเจนอยู่ที่กองทุนที่เป็นผู้ขาย
สำหรับประเด็นที่ต้องติดตามคือเรื่องการประกาศยุบสภาของนายกฯว่าจะเป็นภายในสัปดาห์แรกของเดือน พ.ค.อย่างที่เคยบอกมาตลอดหรือไม่ ส่วนการประชุม ครม.นัดสุดท้ายเมื่อวานนี้ที่มีการอนุมัติงบประมาณกว่าแสนล้านบาท มองว่ามีทั้งผลดีและผลเสีย คือช่วยทำให้มีเม็ดเงินออกมาในระบบมากขึ้นโดยเฉพาะช่วงเลือกตั้ง แต่ทั้งนี้การที่หลายโครงการมีลักษณะประชานิยม ซึ่งมองว่านี่จะส่งผลกระทบในระยะยาว ที่จะทำให้ประชาชนยึดติดกับความสะดวกสบาย ขณะที่ตลาดหุ้นอื่นในภูมิภาคเช้านี้ส่วนใหญ่อ่อนตัวลงเพียงเล็กน้อย
พร้อมให้แนวรับ 1,060 จุด แนวต้าน 1,075 และ 1,080 จุด